De seneste døgn har energi-, forsynings- og klimaminister Lars Chr. Lilleholt (V) markeret sig på flere medieplatforme med tydeligt alarmerende meldinger i kølvandet på sommerens ekstreme tørke samt den internationale forskerrapport, der mandag advarede om risikoen for katastrofale dominoeffekter, hvis ikke indsatsen for at bremse klimaændringerne øges dramatisk.

»Klimaforandringerne er en brændende platform,« sagde ministeren i søndags til Ritzau.

Han advarede om, at verden kommer for sent til at efterleve Parisaftalens klimamål, med mindre en forstærket indsats for at dæmpe CO2-udledningerne suppleres med nye tiltag for samtidig at trække CO2 ud af atmosfæren.

»Jeg tror på, at vi skal gøre alt, hvad der overhovedet står i vores magt. Det har vi en forpligtelse til i forhold til at give en jord og en verden videre til vores børn og børnebørn, som er i en forsvarlig stand. Der er vi simpelthen forpligtiget til at gøre alt, hvad vi overhovedet kan. Det er den danske regering indstillet på,« forsikrede ministeren i TV-Avisen tirsdag.

Sammen med den øvrige regering står Lars Chr. Lilleholt nu for at skulle færdiggøre den klimaplan, der skal gøre det muligt for Danmark at følge vejen til nuludledning af CO2 i 2050. Planen er lovet engang efter sommerferien og skal levere klimapolitisk handling, hvor forsommerens energiaftale kommer til kort.

Her på Information vil vi gerne bistå ministeren. Dels ved at holde ham fast på meldingerne og løfterne afgivet de seneste dage – gengivet på avisens forside, så de er lige til at printe ud og hænge op på køleskabet for læsere og andre borgere, der vil tage Lilleholt og regeringen på ordet.

Print ud og gem Klimaminister Lars Chr. Lilleholt har de seneste dage understreget, at vi skal gøre alt for at bremse klimaændringerne. Information opfordrer læserne til at gemme ministerens store ord, hvis han selv skulle glemme dem, når regeringen til efteråret skal fremlægge sin nye klimaplan, eller når der udskrives folketingsvalg.

Og dels ved at tilbyde ministeren huskelisten her på siden over en række af de politiske tiltag, der kan bane vej for, at Danmark kan yde sit nødvendige bidrag til at bremse den globale opvarmning omkring Paris-målet på 1,5 graders opvarmning.

Lars Chr. Lilleholts huskeseddel Kære Lars Christian Lilleholt Forleden meddelte du, at vi må gøre en massiv indsats for at overkomme klimaudfordringen. Vi giver dig her et sæt konkrete forslag til, hvordan du kan redde klimaet. Print dem ud og hæng dem op, så du ikke glemmer dem. Tegn Danmarks vej til 1,5-gradersmålet For at leve op til Parisaftalen skal de danske CO2-udledninger reduceres i størrelsesordningen 1,5 millioner ton pr. år. Siden 1990 har Danmark kun reduceret med i snit det halve år. år. Lav langsigtet plan for havvindmøller Med f.eks beslutningen om en ny park om året har leverandører sikkerhed for investeringer og udviklingsindsatser Begræns den danske kødproduktion Landbruget står for knap knap en femtedel af de danske drivhusgasudledninger. Ved bl.a. at gøre landbrugsstøtten mere klima- og miljøbetinget kan produktionen drejes Plant træer Paris-målene nås ikke uden at trække CO2 ud af atmosfæren. En kampagne under sloganet ’et træ pr. dansker for klimaet’ kunne blive en folkesag. Stop nye licenser til olie- og gasudvinding i nordsøen, udfas de eksisterende Ifølge FN's Klimapanel skal omkring 80 pct. af de kendte fossile reserver forblive i undergrunden af hensyn til klimaet. Stop salg af dieselbiler i 2025 og benzinbiler i 2030 I Norge skal alle nye biler være uden CO2-udledning fra 2025. Fra 2030 gælder det i Holland og Irland. Skær ned på landbrugets sojaimport Med færre husdyr og mere hjemlig dyrkning af flerårige afgrøder og proteinprodukter kan selvforsyningsgraden for foder øges og klimaaftrykket mindskes. Gør energispareindsatsen mindst dobbelt så stor Den mest klimavenlige energi er den, vi ikke bruger. Alene i bygningsmassen kan varmeforbruget effektiviseres med 35-40 pct. frem mod 2050, hvis de nødvendige mål og midler vedtages. Sæt mål om 100 pct. vedvarende energi i alle sektorer i 2040 Når vi ikke dét, bliver det svært at nå 2050-målet for hele økonomien. Gør alle nye busser eldrevne fra 2025 København har underskrevet hensigtserklæring om kun at købe elbusser fra 2025. I Norge skal alle bybusser køre på el fra 2025, i Holland skal alle nye busser køre på el fra 2025 og hele busparken fra 2030 Lav køreplan for udfasning af importeret biomasse Træflis o. lign. er ofte klimabelastende, og verden har brug for mere skov, ikke mindre. Forøg Danmarks bidrag til klimafinansiering i ulande Vi gør det ikke alene. For at bidrage til Parisaftalens økonomiske mål skal dansk klimabistand øges fra 1,3 mia. kr. årligt til 3,8 mia.